Document ID: 32012D0282

KOMMISSIONENS GENNEMFØRELSESAFGØRELSE
af 22. maj 2012
om ændring af beslutning 2008/425/EF for så vidt angår standardbestemmelser for medlemsstaternes forelæggelse af nationale programmer for udryddelse, bekæmpelse og overvågning af visse dyresygdomme og zoonoser med henblik på EU-tilskud
(meddelt under nummer C(2012) 3193)
(EØS-relevant tekst)
(2012/282/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 27, stk. 10, og
ud fra følgende betragtninger:
(1)
Ved beslutning 2009/470/EF er der fastsat procedurer vedrørende EU-tilskud til programmer for udryddelse, bekæmpelse og overvågning af dyresygdomme og zoonoser.
(2)
I henhold til beslutning 2009/470/EF skal medlemsstaterne senest den 30. april hvert år forelægge Kommissionen de årlige eller flerårige programmer, som skal iværksættes i det følgende år, og som de ønsker at få EU-tilskud til. I henhold til nævnte beslutning skal der indføres en EU-finansieringsforanstaltning til godtgørelse af medlemsstaternes udgifter til finansiering af nationale programmer for udryddelse, bekæmpelse og overvågning af de dyresygdomme og zoonoser, der er opført på listen i bilaget til nævnte beslutning.
(3)
I henhold til Kommissionens beslutning 2008/425/EF af 25. april 2008 om standardbestemmelser for medlemsstaternes forelæggelse af nationale programmer for udryddelse, bekæmpelse og overvågning af visse dyresygdomme og zoonoser med henblik på EF-tilskud (2) skal medlemsstater, som ansøger om EU-tilskud til nationale programmer for udryddelse, overvågning og bekæmpelse af visse dyresygdomme, indsende ansøgninger, der indeholder bestemte oplysninger, som er omhandlet bilag I-V i nævnte beslutning.
(4)
I henhold til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (3) skal medlemsstaterne udarbejde årlige programmer for overvågning af transmissible spongiforme encephalopatier hos kvæg, får og geder. Bestemmelserne i nævnte forordning vedrørende overvågnings- og udryddelsesforanstaltninger, til hvilke der gives tilskud som led i programmerne, er blevet ændret flere gange siden vedtagelsen af beslutning 2008/425/EF.
(5)
Kommissionens afgørelse 2010/367/EU af 25. juni 2010 om medlemsstaternes gennemførelse af overvågningsprogrammer vedrørende aviær influenza hos fjerkræ og vilde fugle (4) blev vedtaget på baggrund af den erfaring og videnskabelige indsigt, der er opnået siden vedtagelsen af Kommissionens beslutning 2007/268/EF (5). Beslutning 2007/268/EF blev ophævet ved afgørelse 2010/367/EU. Beslutning 2008/425/EF bør ajourføres for at tage hensyn til disse ændringer, især dem, der vedrører målene med overvågningsprogrammerne.
(6)
Herudover bør medlemsstaterne for yderligere at forbedre processen med forelæggelse, vurdering og godkendelse af de nationale programmer indsende ansøgninger vedrørende programmer, der er omfattet af kravene i bilag I-IV til beslutning 2008/425/EF, online fra og med 1. januar 2013. Udformningen af disse bilag bør derfor tilpasses med henblik på elektronisk indsendelse og behandling af data.
(7)
Standardbestemmelserne i bilag I-IV til beslutning 2008/425/EF vedrørende medlemsstaternes ansøgninger om EU-tilskud til nationale programmer for udryddelse, bekæmpelse og overvågning af visse dyresygdomme og zoonoser bør derfor ændres og bringes i overensstemmelse med ændringerne af den relevante EU-lovgivning og gøres forenelige med ordningen for online indsendelse. Bilag I-IV til beslutning 2008/425/EF bør af klarhedshensyn erstattes af teksten i bilaget til nærværende afgørelse.
(8)
Beslutning 2008/425/EF bør derfor ændres i overensstemmelse hermed.
(9)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 2008/425/EF foretages følgende ændringer:
1)
Som artikel 1a indsættes:
»Artikel 1a
Fra 1. januar 2013 indsender medlemsstaterne ansøgninger i henhold til artikel 1, litra a)-d), online og anvender hertil de relevante, standardiserede elektroniske modeller, der er udarbejdet af Kommissionen.«
2)
Bilag I-IV erstattes af teksten i bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 22. maj 2012.

Labels: 5
0
6
12
15